Document ID: 32015R0170

REGULAMENTUL DE PUNERE ÎN APLICARE (UE) 2015/170 AL COMISIEI
din 4 februarie 2015
de abrogare a Regulamentului (CE) nr. 1135/2009 de impunere a unor condiții speciale de reglementare a importurilor de anumite produse originare sau expediate din China
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
întrucât:
(1)
Ca urmare a detectării, în China și la importul în UE, a unor niveluri ridicate de melamină în laptele pentru sugari, în alte produse lactate, în soia și în produse pe bază de soia, precum și în bicarbonatul de amoniu destinat alimentelor și furajelor, Regulamentul (CE) nr. 1135/2009 al Comisiei (2) impune condiții speciale de reglementare a importurilor acestor produse originare sau expediate din China. Pe baza regulamentului menționat, sunt interzise importurile de produse care conțin lapte, produse lactate, soia și produse pe bază de soia destinate alimentației speciale a sugarilor și a copiilor de vârstă mică și originare sau expediate din China. În plus, controalele de identitate și fizice, inclusiv eșantionarea și analiza pentru a controla prezența melaminei, se efectuează asupra a aproximativ 20 % din loturile originare sau expediate din China de bicarbonat de amoniu destinat alimentelor și furajelor și de furaje și de alimente care conțin lapte, produse lactate, soia și produse pe bază de soia.
(2)
Din iulie 2009, a fost raportat un singur eșantion neconform de către autoritățile competente din statele membre. Rezultatele privind acest eșantion, raportate în 2011, au indicat o ușoară depășire a nivelului maxim de melamină din bicarbonatul de amoniu. Prin urmare, este necesar să se abroge condițiile speciale de reglementare a importurilor de lapte pentru sugari, de alte produse lactate, de soia și de produse pe bază de soia, precum și de bicarbonat de amoniu destinat alimentelor și furajelor, care sunt originare sau expediate din China.
(3)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Regulamentul (CE) nr. 1135/2009 se abrogă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 februarie 2015.

Labels: 1
17
0
3
18